Muhoksen Pällintien läheltä piti -tilanteen aiheuttaja on selvinnyt: Pakurilan tilan siitoskarju Möhköfantti oli lähtenyt lemmenpolulle.

Sikatilan isännän mukaan Möhköfantti ehti olla karkuteillä tunnin. LUKIJAN KUVA

Autoilija oli törmätä muhkeaan sikaan Muhoksella sunnuntaina. Keskellä Pällintietä asteli arviolta 300-kiloinen sika, joka kuvan perusteella vaikutti villasialta.

- Hän on virallisesti villasika ja meidän siitoskarju. Hän karkasi meiltä aamulla ja oli poissa ehkä tunnin. Tuttu emakko oli siirretty porsimaan toisaalle. Möhköfantti ei ole tottunut olemaan yksin ja etsi varmaankin tuttua naista. Varmaan suuntasi tuonne läheiselle lemmenpolulle, Pakurilan tilan isäntä Janne Ranua veistelee Iltalehdelle.

Möhköfantti ei selvästikään pidä laihduttamisesta. Edes tilan kaksi emakkoa eivät ole saaneet karjua laihtumaan.

- Kyllä ne yleensä 300-400 kiloa painavat. Onneksi tämä tottelee isäntäänsä ja palasi karsinaan vapaaehtoisesti. Sitä kun ei käsin liikutella. Se osaa lukea ilmeistä, että ei olla luvallisilla asioilla, Ranua naurahtaa.

Möhkäfantti on asunut Pakurilassa keväästä. Tila sijaitsee Leppiniemen taajamassa. Tilalla kasvatetaan eläimiä ja kasviksia luonnonmukaisesti.

- Virallisesti emme ole luomutila, mutta mahdollisimman luonnonmukaisesti.

Aiheesta uutisoi ensimmäisenä sanomalehti Kaleva.